ทองปิดบวก 5.3 ดอลล์
สัญญาทองคำตลาดนิวยอร์กปิดบวก 5.3 ดอลล์ปิดที่ 1,678.8 ดอลลาร์/ออนซ์ แรงซื้อหนุนตลาดจับตาประชุมอีซีบี
7 ก.พ. 2556

สัญญาทองคำตลาดนิวยอร์กปิดบวก 5.3 ดอลล์ปิดที่ 1,678.8 ดอลลาร์/ออนซ์ แรงซื้อหนุนตลาดจับตาประชุมอีซีบี
สัญญาทองคำตลาด COMEX (Commodity Exchange) ส่งมอบเดือนเม.ย.เพิ่มขึ้น 5.3 ดอลลาร์ หรือ 0.32% ปิดที่ 1,678.8 ดอลลาร์/ออนซ์ หลังจากเคลื่อนตัวในช่วง 1668.80 - 1680.50 ดอลลาร์
สัญญาทองคำได้รับแรงหนุนจากการที่นักลงทุนเข้ามาช้อนซื้อเก็งกำไร ก่อนที่การประชุมอีซีบีจะมีขึ้นในช่วงค่ำวันนี้ตามเวลาไทย นอกจากนี้ นักลงทุนยังจับตาดาดูการแถลงของนายมาริโอ ดรากิ ประธานอีซีบี ซึ่งจะมีขึ้นภายหลังการประชุมดังกล่าว
ทั้งนี้ ตลาดคาดการณ์ว่าอีซีบีจะตรึงอัตราดอกเบี้ยนโยบายไว้ที่ระดับต่ำสุดเป็นประวัติการณ์ที่ 0.75% หลังจากที่การประชุมครั้งหลังสุดเมื่อวันที่ 10 ม.ค.ที่ผ่านมานั้น อีซีบีไม่ได้ประกาศใช้นโยบายผ่อนคลายทางการเงินเพิ่มเติม เพราะต้องการจะประเมินแนวโน้มเศรษฐกิจและรอดูโอกาสที่เหมาะสมก่อนที่จะเดินหน้าโครงการซื้อพันธบัตรครั้งใหม่
นอกจากนี้ นักลงทุนยังจับตาดูอุปสงค์ทองคำในตลาดจีน โดยมีรายงานว่า ยอดการนำเข้าทองคำจากฮ่องกงไปยังประเทศจีน พุ่งขึ้น 94% ในปี 2555 เนื่องจากชาวจีนมีรายได้เพิ่มขึ้น